Lorena Budulan a ales Colegiul Naţional Andrei Şaguna când a intrat in clasa a V-a. Este cea bună şcoală din Braşov şi figurează în top zece naţional. „Am ales Şaguna în gimnaziu la îndrumarea părinţilor. După cei patru ani m-am convins că este cea mai bună şcoală din Braşov şi am decis că vor urma aici şi cei patru ani de liceu“, povesteşte eleva.

Nu a fost niciodată preocupată să aibă 10.00 pe linie. În cei patru anii de liceu a avut media generală 9.00. A vrut însă să înveţe cât mai mult. Media de la Bacalaureat a surprins-o puţin. „M-am pregătit mai mult în ultimul an. Nu mi s-a părut foarte greu la Bacalaureat. Dacă la matematică şi la informatică eram sigură că o să iau nota maximă, la română am fost puţin surprinsă. Nu poţi fii niciodată sigur la limba română, deoarece este o materie puţin subiectivă. Am fost foarte bucuroasă să am luat 10.00 curat, mă simt mândră de acest lucru. Îmi doresc însă foarte mult să intru la facultate, mai mult decât mi-am dorit un 10.00 la Bacalaureat“, a mai spus Lorena Budulan.

Chiar dacă în liceu a studiat matematică-informatică nu se va îndrepta către o universitate de profil. Nu va pleca nici în străinătate, deşi ar fi multe universităţi care ar dori să o aibă studentă. Îşi doreşte mult să devină designer vestimentar. „În paralele cu liceul am studiat trei ani şi la Şcoala Populară de Artă din Braşov. Vreau să merg la Facultatea de Arte din Bucureşti, la design verstimentar. Îmi doresc mult să devin creator de modă. Desenul este cea mai mare pasiune a mea“, mai spune tânăra.

Interviul de la facultate va fi abia în septembrie, astfel că Lorena se va relaxa puţin după Bacalaureat. „În următoares perioadă mă voi relaxa puţin, voi ieşi cu prietenii, voi vedea un film şi mai ales voi desena. Vreau să mă pregătesc foarte bine pentru interviul de la facultate“, a mai spus Lorena Budulan.